|  |
| --- |
| **Tit. 2:1 – 3:2**  **“Nuwe lewens wat vertel van Christus.”**  *Andries Burger, Pinetown Gemeente, 30 Januarie 2022* |

*Sing:* *Lied 169:1,2,3; Lied 171:1,2; Lied 543:1,2; Lied 253:2; Lied 525:3, Lied 308:105; “Vrede”*

Ons is besig om te fokus op Paulus se brief aan Titus.

Ons werk die brief so van agter af deur en verlede week het ons in hoofstuk 3 stilgestaan by die blye boodskap van Christus se evangelie. (Gaan luister gerus daarna op die webblad of kyk na die opname op facebook.)

Al was gelowiges ook vroeër onkundig, moedswillig op die verkeerde pad verslaaf aan ons eie begeertes na gemak en genot,

het Christus verskyn en ons in liefde en genade gered – alleen op grond van God se ontferming.

God het die Heilige Gees oorvloedig op elke gelowige uitgestort en ons deur wedergeboorte en geloof laat deel kry aan Christus se verlossing.

Gelowiges is nuwe mense deur die werk van die Heilige Gees, en daarom kan dit nie anders nie dat ons soos nuwe mense sal lewe, en nie meer soos die wêreld om ons nie.

Vandag gaan ons fokus op hoofstuk twee waar Paulus juis skryf oor

hoe gelowiges se nuwe lewe ŉ bewys moet wees van Christus se redding en die werk van die Heilige Gees.

**Lees << Titus 2:1 tot 3:2 >>.**

Titus was ŉ jong Griekse gelowige wat saam met Paulus gewerk het en toe Paulus verder moes gaan het Titus op die eiland Kreta agtergebly.

In hierdie brief herinner Paulus vir Titus aan die werk wat hy nog in Kreta moet doen.

Kyk waar is Kreta, (1) daar in die middellandse see, is (2) Kreta baie strategies geleë.

Omtrent elke skippie wat destyds deur hierdie see gereis het by Kreta aangedoen en die mense van Kreta sou van almal in die wêreld hoor. En netso het almal van Kreta geweet en natuurlik die baie slegte reputasie van Kreta se mense.

Een van hulle eie digters het hulle beskryf as “leuenaars, ongediertes en lui vrate” soos Paulus in 1:12 aanhaal.

Klink asof hy van ons samelewing skryf van mense wat lieg en bedrieg vir hulle eie gewin, wat net wil hê en niks daarvoor wil werk nie...

Selfs tussen die gelowiges in die gemeentes van Kreta was daar opstandiges wat nonsies praat en mense verlei het en self geleef het netsoos ongelowiges asof daar geen God was nie.

In hierdie brief leer ons, soos Titus en die gemeente in Kreta, hoe gelowiges se lewens behoort te verskil van mense om ons...

Ons sou ŉ lysie kon maak van alles wat hy leer vir ouer en jonger mans, ouer en jonger vrouens:

om nugter te wees, eerbaar, verstandig, om vas te staan in geloof met volharding,

om heilige te lewe volgens God se voorskrifte, nie van ander te skinder nie en nie te veel te drink nie,

liefdevol, kuis, goed en hard te werk, waardig op te tree, onderdanig, gehoorsaam aan die owerheid, inskiklik en bedagsaam...

Dit is alles nog steeds netso van toepassing vir vandag.

Jy sou nog ŉ horde dinge kon byvoeg van dinge in ons samelewing van vandag wat net nie pas by God se kinders nie.

Ek wil vandag egter op die ander vrae fokus uit hierdie gedeelte.

Wat maak dat gelowige se lewens anders sal wees?

Wat is die gevolge van gelowiges se manier van lewe?

By wie leer gelowiges om reg te lewe?

Waarom sal gelowiges se lewens anders wees as ander mense in die samelewing?

Tussen alles wat ons lees oor goeie gedrag van ouer mans en vrouens en jonger vrouens en mans, dan slawe, en uiteindelik die hele gemeente,

vind ons die oorsaak waarom gelowiges anders lewe – v. 11-14.

God se genade wat verlossing bring het aan alle mense verskyn.

En dit is hierdie genade van verlossing wat gelowiges opvoed, leer, verander, nuut maak ,

om die wêreldse se goddelose manier van lewe in allerlei sondige selfsugtige begeerlikhede te laat vaar.

Dit is die genade van God se verlossing wat gelowiges verander deur die werk van die Heilige Gees

om met selfbeheersing, opregtheid vroom te lewe soos dit God bly maak.

Nie eendag nie, nou reeds, elke dag in vandag se tyd.

Dit is die genade van God se verlossing wat gelowiges laat uitsien na die aller-gelukkigste dag

wanneer die heerlikheid van ons grote God en Verlosser, Jesus Christus, sal verskyn.

Hy het Homself as ŉ offer gegee om al ons van alle onheiligheid vry te maak, en ons skoon te maak van al ons sonde.

Hy het ons bevry van die begeertes en selfsugtigheid wat die samelewing nog steeds gevange hou.

Meer, met sy offer het Hy ons nie net vrygemaak en gereinig nie,

Hy het ons sy volk gemaak en vir ons ŉ ywer, ŉ toegewydheid, ŉ vasberadenheid gegee om die goeie te doen en uit te leef.

So, wat maak dat gelowiges se lewens anders sal wees as ander in die samelewing?

Die genade van God se verlossing deur Christus waaraan ons deel kry deur die werk van die Heilige Gees.

Die tweede vraag waarop ek wil fokus is wat die gevolge is van gelowiges se manier van lewe.

Wat is die heel belangrikste ding om te weet van die Bybel?

Ek bedoel nie wat is die belangrikste ding in die Bybel nie, maar wat is die belangrikste van die Bybel self – as geheel?

...

Is dit die waarheid?

Kan jy vertrou wat daarin staan?

Mense kry die antwoord op hierdie vraag in die manier waarop gelowiges lewe.

Ja, die manier wat ek en jy wat sê ons glo in Christus as ons Verlosser, Saligmaker, Koning – ons lewens gee die antwoord of die Bybel vertrou kan word.

In vers 2-5 noem Paulus die manier hoe gelowige ouer mans en vrouens moet lewe en wat hulle nie moet doen nie.

Die rede waarom hulle so moet lewe lees ons aan die einde van v. 5 – *“Dan sal die Woord van God nie in diskrediet kom nie.”*

Wanneer gelowiges nie lewe soos dit pas by mense wat deur die genade van God verlos is nie,

as ons nie lewe soos mense wat nuutgemaak is deur die Heilige Gees nie,

as ons lewe soos ons dalk vroeër gelewe het, soos die samelewing om ons –

dan bring ons die hele Woord van God in diskrediet.

Sulke lewens maak die Woord van God verdag, laat dit onbetroubaar lyk.

As ons lewe soos die wêreld om ons dan word God se Woord

bespot en belaster en kry die Bybel ŉ slegte naam.

En aan die einde van v. 10,

nadat Paulus verder geskryf het oor hoe gelowige jonger vrouens en mans en slawe anders behoort te lewe as ongelowiges,

lees ons wat die gevolge is wanneer hulle reg lewe,

*“dit sal die leer van God ons Verlosser verhoog.”*

Wanneer gelowiges lewe soos wat dit pas by God se kinders,

soos mense wat uit die dood van sonde opgewek is tot ŉ nuwe lewe in Christus,

vry van hulle eie sondige begeertes

gefokus om met ywer en opoffering alles te doen wat en soos wat God dit wil –

dan verhoog ons die leer, die boodskap, die verkondiging van God ons Verlosser, Jesus Christus.

Sulke nuwe lewens – so anders as die wêreld om ons –

sulke lewens maak die evangelie van Christus aantreklik,

sulke lewens is ŉ versiering vir die blye boodskap van God se genadige Verlossing deur Jesus Christus.

Hoe lyk jou lewe as ander na jou kyk?

Wat in jou lewe lyk nog dieselfde as in die sondige samelewing om ons?

Wat doen jy dalk wat ŉ bespotting maak van God se Woord en van sy gesag; wat die waarheid van die Bybel in twyfel trek?

Dink maar aan ŉ paar euwels van ons samelewing –

seks buite en voor die huwelik van een man en een vrou, pornografie, alles is aanvaarbaar al leer God se Woord presies die teenoorgestelde;

om nie eens te praat van die wêreld se gruwelike aanvaarding van duisende aborsie moorde nie;

almal gee maar ŉ geldjie onder die tafel deur selfs al word die grote korrupsie veroordeel;

wrokke sonder vergewing, ŉ soeke na eie geregtigheid en ŉ baklei van my regte is die norm, al leer die Bybel ons anders;

waar is ons wanneer gelowiges bymekaar kom om God te verheerlik en te aanbid – vir die wêreld daar buite is dit heel goed om sommer net tuis te bly of te gaan vis vang; so kan mens aanhou...

Ondersoek jouself of daar nie dinge in jou lewe is wat die waarheid van God se Woord ondermyn nie?

Stop daarmee!

Jy sê dan jy glo en as jy regtig glo

dan verander die Heilige Gees jou om te wíl ophou en te kán ophou.

(Moenie moed opgee as dit nie onmiddellik gebeur nie, volhard, vertrou en hou weer op, en weer en wéér, tótdat jy oorwin.)

Moenie dat jou lewe ŉ bespotting maak van die Bybel nie.

Nee, soos gelowiges al meer vasgenael is op Christus,

verander die Heilige Gees ons om al meer die beeld van Christus uit te straal –

dit is wat ons lees in 2 Kor. 3:18.

Dit is wat pas – ons wat glo in Christus moet só lewe dat dit ŉ versiering is vir die boodskap van verlossing deur Christus.

Dink maar aan dinge wat Jesus se verlossing aantrekklik sal maak –

hoeveel jy opoffer om ander gelukkig te maak;

hoe jy ander vergewe omdat God rekenskap en straf sal eis;

hoe jy nie net hoor wat God leer nie maar gaan doen wat jy geleer het;

hoe jy jou begeertes en gewoontes wat bots met God se wil weerstaan omdat God dit vra;

hoe jy deelneem in die erediens en die gemeente help om te bedien en te bou met jou talente en jou gawes;

jou dankbaarheid vir genade van verlossing;

jou geduld en aanvaarding in vertroue tydens beproewing;

jou blydskap in Christus wat deur níks in hierdie lewe geblus kan word nie; en so kan mens aanhou...

Ondersoek jou lewe en kyk

wat jy nog verder kan doen om jou verlossing in Christus en die nuwe lewe wat dit bring meer en duideliker ten toon kan stel sodat God se genadige verlossing nog aantrekliker kan word.

As gelowiges moet ek en jy nie so lewe dat dit ŉ bespotting maak van die Bybel, en van God wie se Woord dit is, nie. Dit pas tog nie.

Ons as gelowiges se lewens moet die genade van God se verlossing in Christus versier, ons nuwe lewens moet dit aantrekklik maak.

En dan die vraag – by wie leer gelowiges om te lewe soos dit by nuwe mense pas?

Eerstens by God self –

dit is die Heilige Gees wat ons uit ons dood van sonde en oortredings opwek saam met Christus,

dit is die Heilige Gees wat ons verander om die beeld van Christus al meer uit te straal,

dit is God wat ons gewillig en bekwaam maak,

net in soverre ons al meer onder heerskappy van die Gees lewe kan en sal ons nie onder ons sondige natuur swig nie.

Is jy ernstig en ywerig om by God te leer uit sy Woord self en waar dit verkondig word?

Daarom die noodsaaklikheid van gebed –

vir die Heilige Gees se werking in ons sodat ons elke dag die verkeerde sal los en die regte sal aangryp en doen, vir oorwinning om te kan lewe soos dit God sal plesier.

Hoe gereeld en getrou en ernstig vra jy dat God jou lewe sal verander soos Hy dit wil hê?

Maar dan presies dit wat Paulus hier vir Titus (en vir die kerk van alle tye en plekke) skryf,

dat ons ons sal laat leer deur mense wat God gestuur het om dit te doen –

eerstens Paulus en Titus destyds, maar vandag ook elke geroepe predikant en ouderling.

Maar nie net hulle nie, ook ander gelowiges –

ouer vrouens wat raad gee aan jongeres, ouer mans aan jonger mans, oues en jonges ondermekaar.

Raad gee en na raad luister (nie my opinie en joune nie)

lewenswysheid en geloofswysheid wat in nederigheid en met liefde gedeel en ontvang word.

Doen jy dit, of iets daarvan?

Nie net in jou gesin en jou familie nie.

Hierdie boodskap is aan ons as gelowiges saam in die gemeente.

Met wie in die gemeente is jy besig om ŉ verhouding te bou

sodat julle saam ŉ pad kan loop om mekaar raad te gee en na mekaar te luister.

Wil jy nie saam gehoorsaam wees hieraan en die begin doen nie,

of jou nog meer daarop toelê as jy dit dalk reeds doen?

Ek som op:

Die genade van God wat verlossing deur Christus bring en die werk van die Heilige Gees

verander ons om die leefwyse van die wêreld te laat vaar en soos nuwe mense, God se kinders te lewe.

As ons nie soos nuwe mense lewe nie en net maar doen wat die samelewing aanvaar, dan maak ons ŉ bespotting van die Bybel, en van God en sy gesag want die Bybel is sý Woord.

Dit pas tog nie...

Die manier hoe ons as gelowiges lewe moet die Woord bevestig, ons moet die genade van God se verlossing in Jesus Christus aantreklik maak.

God is die enigste wat ons verander en ons lewens verander, maar Hy gebruik ook mense in die gemeente om ons daarmee te help en Hy gebruik ons om ander te help.

As ons glo, sal ons nie net aanhou lewe soos ons lewe nie –

ons sal bly verander en ons sal begin en aanhou om ander in die gemeente met raad en perspektief te bedien terwyl ons dit self by hulle ontvang.

Hoekom?  
 Want die genade van God se verlossing verander ons...

om Hom te verheerlik met die manier waarop ons elke dag lewe.

Amen